MENDIZABAL MENDIZABAL (EAJ, 2014-05-08):
Eskerrik asko presidente andrea. Egun on guztioi, lehendakari, sailburua.
Hitz egingo al dugu hemendik aurrera Donostia 2016 proiektuaren gainean aurrera egin dezan? Nik hala nahiko nuke.
Jakin badakigu gu guztiok azken asteetan gertatu dena, hainbat gertakari korapilatsu, oker eta bihurri gertatu dira, inolako mesederik egin ez diotenak gertaerak izan dira bizi izan ditugunak, desbideratu egin dute muina.
Baina zer egin horren aurrean? Galdera horixe bera egiten zuen Miren Azkarate sailburu ohiak aurrekoan argitaratutako artikulu batean. Eta berak bi bide ikusten zituen aurrera begira.
Bata, errudunen bila hastea, tentazio handia izaten baita gauzak gaizki doazenean horrela jokatzea. Gaur hemen horren adibiderik ikusi ahal izan dugu, zalantzarik gabe.
Baina esaten zuen Azkarate andreak, zer irabazten da horrekin? Kultura hiriburutzak behintzat ezer ez, izatekotan, okerragora egitea. Horixe esaten zuen zinegotzi jeltzaleak eta erabat ados gaude horrekin.
Eta beste galdera bat ere egiten zuen, eta hori al da nahi duguna? Atzera egitea? Guk behintzat ez. Argi dago ezin dela horrelakorik berriro gertatu eta horregatik gure taldeak bat egiten du fundazioa osatzen duten lau erakundek azaldutako konpromisoarekin, 2016ko egitasmoa sustatzen jarraitzeko, alegia, Uriarte sailburuak adierazi bezala, irtenbidea proiektua indartzea delako eta horrekin batera gardentasuna eta parte hartzea derrigorrezko elementu bihurtzen dira.
Bigarren bide hori zuzena da, esaten zuen Azkarate andreak bere artikuluan, Urkullu lehendakariak argi adierazi zuena, alegia, eta horrelaxe egiten zuen.
Kezka bai, baina kezkaren gainetik mezu baikorra. Oraindik badago astia, garaiz gabiltza lau erakundeak bat harturik, alderdikeriak baztertuaz Donostia 2016an Europako kultura hiribuetarako bat izateak duen balioa aintzat hartu eta Euskal Herri osoarentzat onuragarri bihurtzeko.
Donostia izango da kultura hiriburu, baina Donostiaren bitartez herri oso baten kultura, hizkuntza, bizikidetzarako ahalegina, indarkeriarik eza eta adiskidetzea, aniztasunean oinarritutako berdintasuna, bizitza osasungarri eta solidarioa, lurraldea, hirigintza, hiria eta natura, eta beste hamaika gai erakutsi behar dizkiogu Europari.
Herri oso baten ordezkaritza izango da Donostiak hurrengo hilabetetan egin beharreko bidean, 2016an zehar eta baita ondorengo urteetan ere.
Eta horrek esan nahi du abian jarriko diren proiektuek kontuan hartu beharko dituztela gainerako lurraldeak ere, lankide eta partaide sentitu behar dute neurri batean behintzat Bizkaiak, Arabak, Nafarroak eta Iparraldeak.
Beraz, jarrera antzuak alde batera utzi behar dira eta babes osoa eman Donostia 2016 proiektuari, aztertu beharrekoak aztertuta eta egin beharreko kritikak eginda. Eta baita ekarpenak eginda, hala badagokio.
Eusko Jaurlaritzak Donostia 2016 proiektuarekin konpromisoa sendoa adierazi du pasadan astean ere, lehendakaria Donostiako alkatearekin batzartu zenean orain sei egun.
Urkullu lehendakaria, Cristina Uriarte sailburuarekin batera, Izagirre, Donostiako alkatearekin batzartu zen Lehendakaritzan, proiektua aztertzeko, eta ondoren, Uriarte agertu zen komunikabideen aurrean, proiektua aurrera irten dadin lehendakariaren konpromisoa adierazteko.
Uriarte sailburu andreak Eusko Jaurlaritzaren sostengua transmititu zuen eta, aldi berean, esan zuen gauzak ondo egin daiteze, lasaitasun, leialtasun, profesionaltasun eta beharrezkoa den anbizioarekin lan egin behar dugula, erakunde guztiek eta ahalik eta adostasun sozial eta politiko zabalena lortzeko, serio lan egin behar dugula. Horixe esan zuen.
Hiriburutzak arrakasta izan dezan, ardura, fundazioko patronatua osatzen duten erakunde guztia delako.